
I.
 Charakteristika


Mraziarne a chladiarne slúžia na dlhodobé skladovanie potravín. Objekty sú viacpodlažné, uzatvorené, bez okien a bez ďalších otvorov. Skladovacie priestory sú obložené tepelnou izoláciou a nachádzajú sa v nich rozvody chladiacich roztokov, spravidla amoniaku.

II.

 Úlohy a postup činnosti
Veliteľ zásahu na mieste udalosti rozhodne 

a) o vykonaní prieskumu, predbežnom nasadení síl a prostriedkov, zabezpečení miesta požiariska (vypnutie prívodov elektrickej energie a chladiacich agregátov) a o preverení činnosti núdzového osvetlenia,

b) o zamedzení úniku chladiarenskej látky (amoniaku) do ovzdušia a najmä do priestoru, kde zasahujú hasičské jednotky; v prípade úniku chladiarenskej látky rozhodne o monitorovaní ovzdušia,

c) o privolaní posilových hasičských jednotiek a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o postupe evakuácie skladovaného tovaru v spolupráci so zamestnancami  prevádzky,

e) o vytvorení voľného priestoru odstránením tepelnej izolácie tak, aby sa požiar nemohol po nej šíriť, prípadne prerazení otvoru v stene na zabezpečenie odvetrania a ochladenia priestoru zásahu,

f) o druhu hasiacej látky, počte a druhoch prúdov a smeroch ich nasadenia, typoch prúdnic a o spôsobe zamedzenia šírenia požiaru v izolačných materiáloch a v regáloch skladov,

g) o druhu a stupni ochrany zasahujúcich príslušníkov,

h) o sledovaní skrytých požiarov a možnosti ich šírenia,

i) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,

j) o zabezpečení dostatočného množstva izolačných dýchacích prístrojov                 a náhradných fliaš a o mieste oddychu príslušníkov.

Činnosť zasahujúcej hasičskej jednotky na mieste udalosti:

a) obsluhuje hasičskú techniku a zabezpečuje dodávku hasiacich látok na požiarisko,

b) vykonáva evakuáciu ohrozeného majetku určeným postupom a na určené miesto a poskytuje prvú pomoc postihnutým osobám,

c) používa osobné ochranné pracovné prostriedky a dodržiava zásady bezpečnosti a ochrany zdravia pri práci,

d) vykonáva lokalizáciu a likvidáciu požiaru určeným spôsobom, pričom sleduje stav viditeľných chladiacich rozvodov a stabilitu regálov a o spozorovaných zmenách okamžite informuje svojho veliteľa,

e) rozoberá a otvára konštrukcie určeným spôsobom, ak to situácia vyžaduje,
f) odporúča na vyhľadávanie skrytých požiarov  použiť termokameru.

III.
Očakávané zvláštnosti
V objektoch mraziarní a chladiarní sa vyskytujú prevažne skryté požiare, ktoré sa v niektorých prípadoch nedajú včas odhaliť, pretože na povrchu izolácie sa nedá zistiť zahriatie. Najväčšie nebezpečenstvo pri takýchto požiaroch vzniká pri porušení rozvodov chladiaceho zariadenia. Jeho porušením dochádza k úniku chladiaceho roztoku – amoniaku. Požiar v skladovacích priestoroch môže spôsobiť porušenie stability regálov s následným pádom uskladnených potravín. Pri každom požiari vzniká hustá koncentrácia splodín horenia, pretože priestory nemožno odvetrať. Ak dôjde k narušeniu chladiacich rozvodov, splodiny horenia obsahujú aj amoniak. V takomto prostredí musia príslušníci zasahovať v ochranných oblekoch s použitím autonómnych dýchacích prístrojov.

